Paġna Dan ir-rapport janalizza l-ġestjoni baġitarja u finanzjarja tal-Parlament Ewropew għas-sena finanzjarja 2014. Jiddeskrivi l-użu tar-riżorsi finanzjarji kif ukoll l-avvenimenti li kellhom influwenza sinifikanti fuq l-attivitajiet tas-sena finanzjarja (il-partijiet I u II) u jagħti rendikont fil-qosor tar-riżultati li nkisbu fir-rigward tal-objettivi stabbiliti għas-sena 2014 (il-parti III). L-ammont totali tad-dħul kontabilizzat sal-31 ta' Diċembru 2014 kien ta' EUR 17 4 4 36 852 (2013: EUR 15 8 1 17 371), inklużi EUR 2 6 9 79 032 ta' dħul assenjat (2013: EUR 2 5 9 91 783). L-approprjazzjonijiet kurrenti totali tal-baġit finali tal-Parlament għall-2014 ammontaw għal EUR 1 75 5 6 31 742, jiġifieri żieda ta' 0,3 % meta mqabbla mal-baġit 2013 (EUR 1 75 0 4 63 939). L-impenji ammontaw għal EUR 1 73 7 7 44 692, jiġifieri 99 % tal-approprjazzjonijiet finali (2013: 99 %). Il-pagamenti ammontaw għal total ta' EUR 1 45 9 8 32 867, jiġifieri 84 % tal-impenji li ttieħdu (2013: 84 %). Ir-riporti awtomatiċi għas-sena finanzjarja 2015 ammontaw għal EUR 27 7 9 11 825, jiġifieri 16 % tal-approprjazzjonijiet impenjati (2013: 16 %). Ma kienx hemm riport mhux awtomatiku ta' approprjazzjonijiet għas-sena finanzjarja 2015 b'applikazzjoni tal-Artikolu 13 tar-Regolament Finanzjarju. Ir-riporti awtomatiċi tal-approprjazzjonijiet għall-2014 ammontaw għal total ta' EUR 27 7 7 74 604 (2013: EUR 30 5 4 57 875). Il-pagamenti li jiddependu fuq dawn ir-riporti ġew stabbiliti għal EUR 25 5 7 43 100, jiġifieri 92 % (2013: 94 %). B'hekk l-ammont ikkanċellat ammonta għal EUR 2 2 0 31 504, 14 % aktar meta mqabbel ma' dak tal-2013 (EUR 1 9 3 48 302). Il-kanċellazzjonijiet ikkonċernaw essenzjalment l-artikoli li ġejjin: l-Artikolu 2 0 0 "Bini", l-Artikolu 2 0 2 "In-nefqa fuq il-bini", l-Artikolu 3 2 4 "Produzzjoni u Tixrid", l-Artikolu 2 1 0 "L-informatika u t-telekomunikazzjonijiet", l-Artikolu 1 0 0 "Salarji u allowances" u l-Artikolu 4 0 2 "Finanzjament tal-Partiti Politiċi Ewropej". Il-kanċellazzjonijiet li jikkonċernaw dawn is-sitt artikoli jirrappreżentaw 82 % tat-total tal-ammonti kkanċellati. L-ammonti kkanċellati u r-raġunijiet prinċipali ta' dawn il-kanċellazzjonijiet huma ppreżentati fit-tabella 2. Id-dħul assenjat li kien disponibbli fl-2014 ammonta għal total ta' EUR 2 6 9 79 032 (2013: EUR 2 5 9 91 783). L-impenji ammontaw għal EUR 1 7 0 42 788, jiġifieri rata ta' impenn ta' 63 % (2013: 65 %). Il-pagamenti ammontaw għal EUR 1 3 0 53 117, jiġifieri 77 % tal-impenji attwati (2013: 53 %). Is-sors tal-approprjazzjonijiet mid-dħul assenjat fl-2014 huwa analizzat fil-grafika t'hawn taħt: L-approprjazzjonijiet minn dħul assenjat riportati għall-2014 ammontaw għal total ta' EUR 10 6 9 34 452 (2013: EUR 10 6 9 00 532). Il-maġġoranza (92 %) ta' dawn l-approprjazzjonnijiet ġejja mill-Kapitolu 2 0 u tirriżulta prinċipalment minn ħlas ta' EUR 8 5 8 97 000 mwettaq mill-Istat Belġjan, fis-27 ta' Jannar 2010, biex ħa f'idejh l-art għall-Bini D4 u D5 u l-ispejjeż għall-iżvilupp tas-saqaf fuq l-istazzjon ta' Bruxelles-Luxembourg, fir-rigward tal-proġett tal-Bini MARTENS (TREBEL). It-total tal-impenji minn dħul assenjat riportati ammonta għal EUR 10 5 3 56 705 fl-aħħar tas-sena 2014 (2013: EUR 10 4 1 47 894). Il-pagamenti mwettqa fl-2014 irrappreżentaw 12 % tal-impenji (2013: 16 %). Il-maġġoranza tal-impenji tikkonċerna x-xiri tal-Bini MARTENS, b'mod konformi mad-deċiżjoni tal-Bureau tat-30 ta' Novembru 2011. Ammont ta' EUR 1 7 8 87 050 (2013: EUR 1 3 7 66 453), li jirrappreżenta 1,0 % tal-approprjazzjonijiet finali (2013: 0,8 %), ġie kkanċellat. Ir-raġunijiet ewlenin għal din il-kanċellazzjoni huma ppreżentati fit-tabella ta' hawn taħt: L-assistenza parlamentari Produzzjoni u Tixrid L-informatika u t-telekomunikazzjonijiet In-nefqa fuq il-bini Renumerazzjoni u drittijiet oħrajn Servizzi esterni tat-traduzzjoni Il-Kapitolu 1 0 1 "Riżerva ta' kontinġenza", taħt it-Titolu 10 "Infiq ieħor", kien jikkostitwixxi s-sors ewlieni ta' trasferimenti apparti dawk ta' tlaqqit, peress li 99 % tal-approprjazzjonijiet għal dawn it-trasferimenti oriġinaw minn din l-intestatura (EUR 5 6 50 000 minn total ta' EUR 5 7 15 000) Dan l-ammont kollu kemm hu kien indirizzat għall-Membri. L-uniku trasferiment li kellu sors ieħor sar fil-kategorija "Amministrazzjoni", mill-partita 1 2 0 0 "Remunerazzjoni u Allowances" għall-partita 1 2 2 0 "Allowance" fil-każ ta' irtirar kmieni mix-xogħol fl-interess tas-servizz, u ammonta għal EUR 65 000. Total ta' EUR 7 1 5 00 000 ġie trasferit mill-approprjazzjonijiet proviżorji u minn sorsi oħra sabiex jikkontribwixxi għall-finanzjament tal-estensjoni u tar-rinnovament tal-bini ADENAUER, il-proġett ta' kostruzzjoni ewlieni fil-Lussemburgu. It-tabella 7 tippreżenta sommarju ta' dan it-trasferiment. mill-partita 2 0 2 2 "Manutenzjoni, żamma, operat u tindif tal-bini": kundizzjonijiet aħjar meta ġġeddew il-kuntratti u posponiment tal-proċedura ta' akkwist għax-xogħlijiet ta' manutenzjoni sal-2015; mill-partita 2 0 2 4 "Konsum tal-enerġija": kundizzjonijiet ta' temp mhux aħrax wasslu għal anqas konsum milli tbassar u biex ġie ffrankat xi ħaġa fuq il-kuntratti ġodda għall-gass u l-elettriku; mill-partita 2 0 2 6 "Sigurtà u sorveljanza tal-bini": ġew iffrankati xi riżorsi minħabba programmazzjoni stretta ħafna tal-ħinijiet ta' sorveljanza ordnati mingħand il-kumpaniji ta' sigurtà u minħabba l-internalizzazzjoni antiċipata ta' xi affarijiet fi Brussell. mill-partita 2 1 0 0 "Informatika u telekomunikazzjonijiet – attivitajiet rikorrenti tal-funzjonament": ġew iffrankati xi riżorsi minħabba l-ekonomiji ta' skala fuq il-manutenzjoni tan-netwerks u ċ-ċentri tad-data u spejjeż telefoniċi li kienu anqas milli tbassru; mill-partita 2 1 4 0 "Materjal u installazzjonijiet tekniċi" iffriżar tat-tiġdid tat-tagħmir aktar antik relatat mas-sigurtà u s-sorveljanza, għall-benefiċċju ta' proġett modernizzat u integrat fuq livell globali għall-kontroll tal-aċċess li se jiġi ppreżentat lill-Bureau sal-aħħar tas-sena; partita 2 1 6 0 "Vetturi": ġew iffrankati xi riżorsi minħabba l-internalizzazzjoni u r-razzjonalizzazzjoni tas-servizzi ta' trasport għall-Membri; mill-partita 2 3 0 0 "Kanċellerija" u mill-partita 2 3 6 0 "Servizzi postali u ta' ġarr": anqas talbiet milli tbassru, minħabba tnaqqis fir-ritmu tal-attività matul il-perjodu elettorali; It-trasferimenti P fuq approprjazzjonijiet kurrenti huma sintesizzati fit-tabella 8. Din it-taqsima tippreżenta l-użu tal-approprjazzjonijiet għal kull kapitolu baġitarju, il-volum relattiv tagħhom fi ħdan il-baġit u l-evoluzzjoni tagħhom meta mqabbla mas-sena finanzjarja preċedenti. Erba' kapitoli waħedhom jirrappreżentaw 72 % tal-impenji kollha. Dawn huma l-Kapitolu 1 0 "Membri tal-Istituzzjoni", il-Kapitolu 1 2 "Uffiċjali u persunal temporanju", il-Kapitolu 2 0 "Bini u nefqiet relatati" u l-Kapitolu 42 "Nefqa relatata mal-assistenza parlamentari". Fit-tabella 9 nsibu ppreżentata, għal kull kapitolu, l-evoluzzjoni tal-approprjazzjonijiet impenjati fl-2014 meta mqabbla mas-sena finanzjarja 2013. Il-grafika 2 u l-grafika 3 juru l-partijiet li għandhom x'jaqsmu mal-evoluzzjoni mill-2013 sal-2014. In-nefqa diretta li kellha x'taqsam mal-Membri fl-2014 kienet tammonta għal EUR 22 3 3 48 317, jiġifieri 13 % tal-impenji totali tas-sena finanzjarja. Din in-nefqa żdiedet b'EUR 17,9 miljun, jiġifieri żieda ta' 8,7 % meta mqabbla ma' dik tal-2013. Il-kapitolu jinkludi sitt kategoriji ta' nfiq ewlenin: il-partiti 1 0 0 0 "Salarji" u 1 0 0 6 "Allowance għall-ispejjeż ġenerali" jirrappreżentaw rispettivament 34 % u 19 % tal-impenji, il-partiti 1 0 0 4 "Spejjeż għall-vjaġġi regolari" u 1 0 0 5 "Spejjeż oħra għall-vjaġġi" jirrappreżentaw rispettivament 30 % u 3 %, il-partita 1 0 2 0 "Allowances Tranżitorji" tirrappreżenta 7 % u l-partita 1 0 3 0 "Pensjonijiet tal-irtirar" 5 % tal-impenji. F'dak li għandu x'jaqsam mal-partita 1 0 0 6 "[Allowance għall-ispejjeż ġenerali]" (intenzjonata biex tkopri l-ispejjeż li jirriżultaw mill-attivitajiet parlamentari tal-Membri), l-impenji żdiedu b'10,6 % meta mqabbla ma' dawk tal-2013 biex laħqu t-EUR 4 3 2 15 516. Din iż-żieda hi dovuta għall-ħlas tal-allowances ta' tranżizzjoni lill-Membri li ma reġgħux ġew eletti fl-2014: il-pagament ikompli għal 3 xhur wara li jintemm il-mandat sa massimu ta' 50 % tas-salarju normali. Din l-allowance kienet ta' EUR 4 299 kull xahar u għal kull Membri fl-2014, ammont li baqa' ma nbidilx meta mqabbel ma' dak tal-2013. L-impenji tal-partiti 1 0 0 4 "Spejjeż għall-vjaġġi regolari" u 1 0 0 5 "Spejjeż oħra għall-vjaġġi" jammontaw għal EUR 7 4 0 50 000, jiġifieri 33 % tal-impenji totali tal-Kapitolu 1 0. Dawn naqsu b'5,7 % meta mqabbla mal-impenji tal-2013, minħabba t-tnaqqis fl-attività parlamentari inerenti f'sena elettorali. Barra minn hekk, il-miżuri ta' tnaqqis strutturali meħuda mill-Bureau fil-qasam tal-ispejjeż għall-vjaġġi kkontribwixxew għal tnaqqis fil-livell tal-impenji oltre l-aspetti temporanji marbuta mas-sitwazzjoni. L-impenji tal-partita 1 0 3 0 "Pensjonijiet tal-irtirar" ammontaw għal EUR 1 0 4 22 837, jiġifieri 5 % tal-impenji totali tal-kapitolu. Il-livell tal-impenji naqas bi 12,7 % meta mqabbel ma' dak tal-2013, peress li matul din is-senu saru pagamenti straordinarji ta' arretrati. L-infiq relatat mal-uffiċjali u l-persunal temporanju rrappreżenta EUR 59 2 2 25 771 fl-2014, jiġifieri l-akbar kategorija ta' nfiq b'34 % tal-impenji totali tas-sena finanzjarja 2014. Din in-nefqa żdiedet b'EUR 17,2 miljun,, jiġifieri żieda ta' 3 % meta mqabbla ma' dik tas-sena finanzjarja preċedenti. Id-differenza fil-kapitolu tirrużulta essenzjalment minn dik tal-Partita 1 2 0 0 "Rimunerazzjoni u allowances", li tirrappreżenta 99 % tal-approprjazzjonijiet. L-ammont tal-impenji realizzati fuq il-partita 1 2 0 0 "Rimunerazzjoni u allowances" huwa ta' EUR 58 8 3 25 127 u żdied bi 3,1 % (EUR 1 7 6 55 239) meta mqabbel ma' dak tal-2013. Din l-evoluzzjoni tirrifletti r-rati ta' pożizzjonijiet mimlijin u tintegra l-progressjoni tal-karrieri u l-indiċizzazzjoni tas-salarji. Fil-fatt, f'April 2014, ir-remunerazzjonijiet tal-uffiċjali u persunal ieħor tal-Unjoni Ewropea ġew adattati u miżjuda b'0,8 %, b'seħħ mill-1 ta' Lulju 2012; hu stmat li l-impatt fuq is-sena 2014 (inklużi l-arretrati) kien ta' EUR 11,4 miljun, jiġifieri 65 % taż-żieda meta mqabbla ma' dawk tal-2013. Fl-2014, 309 uffiċjali u persunal temporanju ġew impjegati mas-Segretarjat Ġenerali, u 8 membri tal-persunal temporanju ġew impjegati mal-gruppi politiċi. B'kollox, 6 040 uffiċjali u persunal temporanju kienu qed jaħdmu mal-Parlament Ewropew sal-31 ta' Diċembru 2014, li 5 295 minnhom kienu mas-Segretarjat Ġenerali u 745 mal-gruppi politiċi. F'dak li għandu x'jaqsam mat-tqassim skont is-sessi, in-nisa jirrappreżentaw 59 % tal-persunal totali tal-Parlament, imma 30 % biss tal-kapijiet tal-unitajiet, 34 % tad-diretturi u 25 % tad-diretturi ġenerali sal-31 ta' Diċembru 2014. Il-grafika ta' hawn taħt tippreżenta l-mod kif inhu mqassam il-persunal skont il-grupp ta' funzjonijiet u skont is-sessi. L-impenji tal-kapitolu naqsu b'madwar EUR 16,5 miljun meta mqabbla ma' dawk tal-2013, jiġifieri tnaqqis ta' 15,6 %. Din l-iżvilupp tista' tiġi spjegata prinċipalment mill-impatt tal-elezzjonijiet, it-tnaqqis fl-attività parlamentari li ssarraf fi tnaqqis tal-bżonnijiet għal interpretazzjoni u traduzzjoni esterna (rispettivament tnaqqis ta' EUR 15-il miljun u tnaqqis ta' EUR 8 miljun). Min-naħa l-oħra, żdiedu l-impenji għall-aġenti oħra, speċifikament minħabba l-internalizzazzjoni tas-servizz ta' sigurtà (żieda ta' EUR 7,8 miljun). Għall-partita 1 4 0 2 "Interpreti għall-konferenzi", l-impenji ammontaw għal EUR 3 4 5 53 991 biex ikopru l-onorarji, il-kontribuzzjonijiet soċjali, l-ispejjeż tal-ivvjaġġar u l-allowances għas-soġġorn tal-interpreti għall-konferenzi awżiljarji impjegati mill-Parlament biex jiżgura l-interpretazzjoni waqt il-laqgħat li jorganizza. Il-livell tal-impenji naqas b'EUR 1 5 0 45 386 meta mqabbel ma' dak tal-2013, jiġifieri tnaqqis ta' 30,3 %. Din l-evoluzzjoni tirriżulta essenzjalment mit-tnaqqis tal-għadd ta' ġranet ta' interpretazzjoni maħduma mill-interpreti għall-konferenzi awżiljarji (2014: 39 181 ġurnata, 2013: 53 244 ġurnata). Peress li l-2014 kienet sena elettorali, il-bżonnijiet għal interpretazzjoni fil-Parlament naqsu u fil-biċċa l-kbira setgħu jiġu koperti mill-interpreti uffiċjali tal-Parlament. Għall-partita 1 4 0 4 "Apprentistati, għotjiet u skambji ta' uffiċjali", l-impenji ammontaw għal EUR 5 7 91 882 b'mod li koprew ir-remunerazzjonijiet, is-salarji, l-ispejjeż għall-ivvjaġġar u l-assigurazzjoni kontra l-mard u l-inċidenti tal-kategoriji ta' persunal ikkonċernati. Il-livell tal-impenji naqas b'EUR 6 52 756 meta mqabbel ma' dak tal-2013, jiġifieri tnaqqis ta' 10,1 %. Din l-evoluzzjoni tirriżulta essenzjalment mit-tnaqqis tal-ispejjeż għall-esperti nazzjonali sekondati, iż-żjarat ta' studju bi ħlas u l-uffiċjali mqiegħda għad-dispożizzjoni (tnaqqis ta' EUR 3 84 000) kif ukoll minn tnaqqis tal-ispejjeż għat-taħriġ ulterjuri tal-interpreti għall-konferenzi awżiljarji (tnaqqis ta' EUR 3 46 000). Fil-fatt, peress li l-2014 kienet sena elettorali, l-attenzjoni ngħatat aktar lill-organizzazzjoni ta' taħriġ għall-interpreti tal-Parlament. L-impenji tal-partita 1 4 2 0 "Servizzi esterni tat-traduzzjoni" ammontaw għal EUR 3 8 92 854 , tnaqqis ta' EUR 8 0 11 807 meta mqabbla ma' dawk tal-2013, jiġifieri tnaqqis ta' 67,3 %. Din id-differenza tista' tiġi spjegata wkoll mill-fatt li l-2014 kienet sena elettorali. Waqt l-elezzjonijiet ma saret kważi l-ebda talba għat-traduzzjoni u waqt l-ewwel xhur tal-leġiżlatura saru ftit ferm. Minn daqshekk il-kapaċità interna kienet biżżejjed biex it-traduzzjonijiet meħtieġa jsiru mingħajr ma jkun hemm bżonn tas-servizzi ta' traduzzjoni esterna. L-infiq tal-Kapitolu 1 6 ammonta għal EUR 1 5 7 69 391, jiġifieri 1 % tal-impenji totali tas-sena finanzjarja 2014. Dan naqas b'EUR 2 0 59 845, jiġifieri tnaqqis ta' 11,6 % meta mqabbel ma' dak tal-2013. Fi ħdan dan il-kapitolu, 31 % tal-impenji kellhom x'jaqsmu mal-partita 1 6 1 2 "Taħriġ Ulterjuri", 26 % mal-partita 1 6 5 2 "Nefqiet kurrenti għall-operat amministrattiv tar-ristoranti u l-kantins" u 25 % mal-partita 1 6 5 4 "Ċentri għat-Tfal Żgħar u skejjel materni approvati". F'dak li għandu x'jaqsam mal-partita 1 6 5 2 "Nefqiet kurrenti għall-operat amministrattiv tar-ristoranti u l-kantins", l-impenji ammontaw għal EUR 4 0 50 000, tnaqqis ta' 4,9 % meta mqabbla ma' dawk tal-2013. Dan it-tnaqqis hu possibbli fil-biċċa l-kbira grazzi għal ġestjoni rigoruża tal-ispejjeż tal-persunal fil-qafas tal-kuntratti attwali għall-forniment tal-ikel fir-ristoranti. Barra minn hekk, il-Bureau, fil-laqgħa tiegħu tal-10 ta' Ġunju 2013, adotta nota mingħand is-Segretarju Ġenerali dwar "Il-politika futura għall-forniment tal-ikel tal-Parlament għall-2014-2019 – Linji gwida għall-modernizzazzjoni" biex b'hekk pprovda linji gwida strateġiċi għall-iżvilupp futur ta' dan is-settur. It-tqassim tal-approprjazzjonijiet tal-Kapitolu 2 0 skont it-tip ta' spejjeż qed jiġi ppreżentat fil-grafika t'hawn taħt. L-impenji fuq il-partita 2 0 2 6 "Sigurtà u sorveljanza tal-bini" (10 % tal-kapitolu) ammontaw għal EUR 2 5 8 90 784 b'kollox, bi tnaqqis ta' 17 % meta mqabbla ma' dawk tal-2013 minħabba l-internalizzazzjoni progressiva ta' dawn is-servizzi. Dawn koprew prinċipalment l-ispejjeż tal-għassa u tas-sorveljanza tal-bini okkupat mill-Parlament fit-tliet postijiet tax-xogħol abitwali tiegħu u tal-uffiċċji tal-informazzjoni. In-nomenklatura li għandha x'taqsam mal-Kapitoli 2 1 "Proċessar ta' dejta, tagħmir u għamara" u 2 3 "In-nefqa amministrattiva kurrenti" ġiet ristrutturata għas-sena 2014 u l-ispejjeż ta' telekomunikazzjoni ġew trasferiti mill-Kapitolu 2 3 għall-Kapitolu 2 1. Il-partiti tal-Kapitolu 2 1 issa jkopru l-ispejjeż li għandhom x'jaqsmu max-xiri, il-kiri, iż-żamma u l-manutenzjoni tal-materjal u tas-softwer, kif ukoll l-ispejjeż għal assistenza ta' kumpaniji ta' servizzi u ta' konsulenza għal attivitajiet varji fil-qasam tal-informatika u telekomunikazzjonijiet. Il-partiti 2 1 0 1 "Informatika u telekomunikazzjonijiet – attivitajiet rikorrenti relatati mal-infrastruttura", 2 1 0 3 "Informatika u telekomunikazzjonijiet – attivitajiet rikorrenti ta' ġestjoni tal-applikazzjonijiet ICT", 2 1 0 4 "Informatika u telekomunikazzjonijiet – investimenti fl-infrastrutturi" u 2 1 0 5 "Informatika u telekomunikazzjonijiet – investimenti fil-proġetti" nħolqu bħala partiti ġodda. Il-partita 2 3 5 0 "Telekomunikazzjoni" tħassret, u l-partiti 2 1 0 0 "Informatika u telekomunikazzjonijiet – attivitajiet rikorrenti tal-funzjonament" u 2 1 0 2 "Informatika u telekomunikazzjonijiet: attivitajiet rikorrenti relatati mas-sostenn ġenerali lill-utenti" ngħataw isem ġdid u nbidlilhom il-kontenut. Il-preżentazzjoni tal-approprjazzjonijiet impenjati tas-sena 2013 ġiet adattata għan-nomenklatura l-ġdida tas-sena 2014 biex ikun possibbli li jsir tqabbil aħjar. It-tqassim tal-infiq tal-Kapitolu 2 1 qed jiġi ppreżentat fil-grafika 7. L-impenji tal-partita 2 1 0 0 "Informatika u telekomunikazzjonijiet – attivitajiet rikorrenti tal-funzjonament" jirrappreżentaw 17 % tal-Kapitolu 2 1 b'ammont ta' EUR 2 1 0 66 293, b'żieda ta' 2 % meta mqabbla mal-2013. In-nefqa ta' din il-partita tirrigwarda l-funzjonament tajjeb tas-sistemi informatiċi u ta' telekomunikazzjonijiet tal-Parlament Ewropew u partikolarment is-sistemi taċ-ċentru tal-informatika u ta' telekomunikazzjonijiet, l-informatika dipartimentali u l-ġestjoni tan-netwerk. L-impenji tal-partita 2 1 0 1 "Informatika u telekomunikazzjonijiet – attivitajiet rikorrenti relatati mal-infrastruttura" jirrappreżentaw 17 % tal-Kapitolu 2 1 b'ammont ta' EUR 2 1 8 90 682, b'żieda ta' 17 % meta mqabbla mal-2013. In-nefqa ta' dan il-partita tirrigwarda l-attivitajiet rikorrenti ta' ġestjoni u manutenzjoni tal-infrastrutturi relatati mas-sistemi informatiċi u ta' telekomunikazzjonijiet tal-Parlament Ewropew u partikolarment l-infrastrutturi marbuta man-netwerks, mal-kejbils, mat-telekomunikazzjonijiet, mat-tagħmir individwali kif ukoll mas-sistemi ta' votazzjoni. L-impenji tal-partita 2 1 0 2 "Informatika u telekomunikazzjonijiet – attivitajiet rikorrenti relatati mas-sostenn ġenerali lill-utenti" jirrappreżentaw 9 % tal-Kapitolu 2 1 b'ammont ta' EUR 1 1 7 63 534, bi tnaqqis ta' 12 % meta mqabbla mal-2013. In-nefqa ta' dan il-partita tirrigwarda l-attivitajiet rikorrenti ta' għajnuna u ta' sostenn ġenerali lill-utenti fir-rigward tas-sistemi informatiċi u ta' telekomunikazzjonijiet tal-Parlament Ewropew u partikolarment is-servizzi ta' sostenn għall-Membri Parlamentari kif ukoll għall-applikazzjonijiet amministrattivi u leġiżlattivi. L-impenji tal-partita 2 1 0 3 "Informatika u telekomunikazzjonijiet: attivitajiet rikorrenti ta' ġestjoni tal-applikazzjonijiet ICT" jirrappreżentaw 11 % tal-Kapitolu 2 1 b'ammont ta' EUR 1 3 8 12 345, bi tnaqqis 17 % meta mqabbla mal-2013. In-nefqa ta' dan il-partita tirrigwarda l-attivitajiet rikorrenti ta' ġestjoni tal-applikazzjonijiet ICT tal-Parlament Ewropew u partikolarment l-applikazzjonijiet marbuta mal-Membri, dawk marbuta mal-komunikazzjoni kif ukoll l-applikazzjonijiet amministrattivi u leġiżlattivi. L-impenji tal-partita 2 1 0 4 "Informatika u telekomunikazzjonijiet – investiment fl-infrastrutturi" jirrappreżentaw 15 % tal-Kapitolu 2 1 b'ammont ta' EUR 1 9 3 52 737, bi tnaqqis ta' 38 % meta mqabbla mal-2013. Din il-partita tkopri investimenti marbuta mal-infrastrutturi tas-sistemi tal-informatika u ta' telekomunikazzjonijiet tal-Parlament Ewropew u partikolarment is-sistemi taċ-ċentru tal-informatika u ta' telekomunikazzjonijiet, in-netwerks, il-kejbils kif ukoll is-sistemi ta' vidjokonferenzi. L-impenji tal-partita 2 1 0 5 "Informatika u telekomunikazzjonijiet – investimenti fil-proġetti" jirrappreżentaw 10 % tal-Kapitolu 2 1 b'ammont ta' EUR 1 2 2 13 961, b'żieda ta' 52 % meta mqabbla mal-2013. Din il-partita tkopri l-investimenti marbuta mal-proġetti ICT eżistenti u ġodda. L-investimenti jirrigwardaw partikolarment applikazzjonijiet relatati mal-Membri Parlamentari, l-applikazzjonijiet tal-qasam leġiżlattiv, amministrattiv u finanzjarju kif ukoll dawk relatati mal-governanza tal-ICT. It-tqassim tal-impenji ta' dan il-kapitolu huwa kif ġej: 31 % jikkorrispondi għall-partita 2 3 7 "Rilokazzjonijiet", 30 % għall-partita 2 3 0 "Kanċellerija, provvisti għall-uffiċċju u oġġetti għall-konsum diversi" u 17 % għall-partita 2 3 2 "Spejjeż legali u ħsarat". It-22 % li baqa' jitqassam bejn il-partiti 2 3 1 "Tariffi finanzjarji", 2 3 6 "Servizzi postali u ta' ġarr" u 2 3 8 "Nefqiet amministrattivi oħra". Il-partiti kollha tal-kapitolu kienu partiti donaturi għat-trasferiment C4 imsejjaħ ta' tlaqqit (ara t-tabella 7). Dan it-trasferiment kellu l-effett li jnaqqas bi 18 % l-ammont tal-approprjazzjonijiet inizjali tal-kapitolu, dan jista' jkun spjegat permezz tat-tnaqqis fl-attività fis-sena elettorali kif ukoll tal-isforz ta' kontroll tan-nefqa kurrenti tal-funzjonament amministrattiv. Dan il-Kapitolu rrappreżenta 2 % tal-impenji tal-2014 b'ammont totali ta' EUR 2 8 5 62 580, u naqas bi 13 % meta mqabbel mal-2013. It-tqassim tal-impenji ta' dan il-kapitolu huwa kif ġej: 80 % jikkorrispondu għall-partita 3 0 0 "Nefqiet għall-missjonijiet tal-istaff u vjaġġar fuq xogħol bejn it-tliet postijiet tax-xogħol", 17 % għall-partita 3 0 4 "Nefqiet varji għal laqgħat" u 3 % għall-partita 3 0 2 "Nefqiet għar-riċevimenti u rappreżentazzjoni". Fl-2014, saru 33 141 missjoni (2013: 34 658 missjoni), li jirrappreżentaw total ta' 93 960 ġurnata ta' missjoni (2013: 1 01 620 ġurnata). Il-missjonijiet tqassmu fil-biċċa l-kbira tagħhom bejn it-tliet postijiet ta' xogħol tal-Parlament (Brussell: 5 297 missjoni, Strasburgu: 20 092 missjoni u Lussemburgu: 2 411-il missjoni). It-tqassim tal-impenji qed jiġi ppreżentat fil-grafika t'hawn taħt. Fil-konfront tal-partita 3 2 4 2 "Nefqiet għall-pubblikazzjoni, it-tagħrif u l-parteċipazzjoni f'manifestazzjonijiet pubbliċi", l-impenji laħqu d-EUR 1 9 6 51 447. B'mod partikolari, dawn koprew in-nefqa fil-qasam tal-pubblikazzjonijiet, speċifikament dawk elettroniċi, ta' attivitajiet ta' informazzjoni, ta' relazzjonijiet pubbliċi u ta' parteċipazzjoni f'manifestazzjonijiet pubbliċi, f'fieri u f'wirjiet fl-Istati Membri u fl-pajjiżi kandidati, kif ukoll in-nefqa relatati mal-aġġornament tal-Osservatorju Leġiżlattiv (OEIL). L-impenji naqsu bi 23 % meta mqabbla mal-2013, ġew impenjati għalhekk ħafna spejjeż għal attivitajiet ta' informazzjoni fid-dawl tal-preparamenti għall-elezzjonijiet tal-2014. L-impenji għall-partita 3 2 4 8 "In-nefqa għall-informazzjoni awdjoviżiva" ammontaw għal EUR 1 5 4 84 852 u koprew in-nefqa marbuta mal-elementi li ġejjin: il-baġit tal-operat tas-settur awdjoviżiv (inklużi s-servizzi taħt il-kontroll proprju u assistenza esterna bħal servizzi tekniċi għal stazzjonijiet tar-radju u tat-televiżjoni, tfassil, produzzjoni, koproduzzjoni u xandir ta' programmi awdjoviżivi, kiri ta' linji, trażmissjoni ta' programmi tat-televiżjoni u tar-radju, azzjonijiet oħra ta' żvilupp ta' relazzjonijiet tal-istituzzjoni mal-entitajiet tax-xandir awdjoviżiv), l-ispejjeż marbuta max-xandir dirett, fuq l-internet, tas-seduti plenarji u tal-laqgħat tal-kumitati parlamentari, il-ħolqien ta' arkivji xierqa li jiżguraw l-aċċess permanenti tal-midja u ċ-ċittadini għal din l-informazzjoni. Dawn l-impenji naqsu b'25 % meta mqabbla mal-2013. Bħal fil-każ tal-partita 3 2 4 2, din l-evoluzzjoni hija marbuta mal-impenn mill-2013 tal-attivitajiet ta' informazzjoni dwar l-elezzjonijiet tal-2014. Rigward il-produzzjoni tal-informazzjoni awdjoviżiva, 1 080 avveniment, li minnhom 874 laqgħa tal-kumitati, reġgħu xxandru fuq l-Internet. Fir-rigward ta' "Europe by Satellite", il-produzzjoni hija s-segwenti: 874 sensiela ta' attwalità tal-PE reġgħu xxandru 85 181 darba minn 207 stazzjonijiet, 68 filmat ta' informazzjoni dwar is-suġġetti leġiżlattiv, 38 ġurnata ta' plenarja, 585 programm f'xandira diretta, 357 suġġett ta' attwalità prodotti f'Ewroviżjoni (għax-xandir f'79 pajjiż) u 18-il avveniment imxandra mill-ġdid f'Ewroviżjoni mill-PE fi Brussell u fi Strasburgu. Ikun xieraq ukoll li jiġi nnotat li l-impenji tal-partita 3 2 4 3 "Parlamentarium – Iċ-Ċentru għall-Viżitaturi tal-Parlament Ewropew" (EUR 4 7 48 380) żdiedu b'24 % meta mqabbla ma' dawk tas-sena finanzjarja preċedenti. Il-Parlamentarium jagħmel parti mill-aktar attrazzjonijiet li t-turisti jżuru fi Brussell u laqa' 3 40 500 viżitatur fl-2014 (2013: 3 37 000 viżitatur). Dan il-kapitolu rrappreżenta 6 % tal-impenji tal-2014 b'ammont totali ta' EUR 10 0 5 23 786, b'żieda ta' 8 % meta mqabbla mal-2013. Il-partita 4 0 0 "Nefqa amministrattiva kurrenti u nefqa marbuta mal-attivitajiet politiċi ta' informazzjoni tal-gruppi politiċi u tal-Membri mhux affiljati" rrappreżentat 59 % tal-approprjazzjonijiet tal-Kapitolu 4 0 (2013: 63 %). L-impenji għal din il-partita ammontaw għal EUR 5 9 4 16 002. Dawn l-approprjazzjonijiet kienu maħsuba biex ikopru, għall-gruppi politiċi u l-Membri mhux affiljati: l-ispejjeż tas-segretarjat, amministrattivi u operattivi, u l-ispejjeż marbuta mal-attivitajiet politiċi u informattivi tagħhom fil-qafas tal-attivitajiet politiċi tal-Unjoni. Dawn l-impenji żdiedu b'1 % meta mqabbla mal-2013. Il-partita 4 0 2 "Finanzjament tal-Partiti Politiċi Ewropej" irrappreżentat 28 % (2013: 23 %) tal-impenji tal-Kapitolu 4 0, jiġifieri EUR 2 7 7 13 795, u żdiedet bi 28 % meta mqabbla mal-2013 minħabba n-nefqa supplimentari matul is-sena elettorali. Il-partita 4 0 3 "Finanzjament tal-fondazzjonijiet politiċi Ewropej" bi EUR 1 3 3 93 989 rrappreżentat 13 % (2013: 13 %) tal-impenji tal-Kapitolu 4 0. Fl-2014, dan il-Kapitolu rrappreżenta 10 % tal-impenji b'ammont ta' EUR 18 1 0 48 837, bi tnaqqis ta' 4 % meta mqabbla mal-2013. Il-grafika ta' hawn taħt turi t-tqassim tal-impenji tal-kapitolu. It-tnaqqis tal-impenji kemm għall-assistenti lokali kif ukoll għall-assistenti akkreditati huwa spjegat mill-fatt li s-sena 2014 kienet waħda elettorali, b'numru mdaqqas ta' assistenti li kellhom iħallu dmirijiethom. Ir-reklutaġġ ta' assistenti ġodda min-naħa tal-Membri li ġew eletti sar b'ritmu progressiv bejn Lulju u tmiem is-sena, fatt li għalhekk jispjega t-tnaqqis fl-użu tal-approprjazzjonijiet għas-sena 2014. Il-pagamenti fl-2014 relatati mal-assistenti parlamentari lokali domiċiljati barra miż-żona tal-euro twettqu permezz ta' rata ta' kambju stabbilit għas-sena kollha bejn l-euro u l-muniti l-oħra (rata tax-xahar ta' Diċembru 2013). Fl-2014, dan il-Kapitolu rrappreżenta 0,02 % tal-impenji totali b'ammont ta' EUR 4 00 000, żieda ta' 7 % meta mqabbla mal-2013. Il-Kapitoli mdaħħla taħt din l-intestatura jinvolvu biss approprjazzjonijiet proviżorji li ma jistgħux jiġu impenjati ħlief wara trasferiment minn qabel għal partita operattiva. Dawn it-trasferimenti (EUR 1 3 0 00 000) ġew eżaminati fit-Taqsima 1 ta' dan ir-rapport. L-approprjazzjonijiet inizjali ta' dan it-titolu ammontaw għal EUR 1 3 0 00 000 (2013: EUR 2 2 9 12 765), jiġifieri 0,7 % tal-baġit 2014 kollu kemm hu. Is-sena finanzjarja 2014 kienet ikkaratterizzata ħafna mill-elezzjonijiet Ewropej u mill-proċess ta' nomina tal-Kummissjoni l-ġdida. Din is-sena finanzjarja rat it-tkomplija tat-titjib strutturali impenjat sa mill-2011 sabiex l-istituzzjoni tkun mgħammra bil-mezzi kollha neċessarji sabiex tiżvolġi bis-sħiħ ir-rwol tagħha fil-proċess leġiżlattiv u tkun tista' tagħmel użu sħiħ mill-kompetenzi miżjuda li taha t-Trattat ta' Lisbona. L-istituzzjoni kompliet anki bit-twettiq ta' programmi pluriennali bil-għan li jirrazzjonalizzaw u jimmodernizzaw setturi fundamentali tal-amministrazzjoni tagħha, speċjalment fil-qasam tas-sigurtà. L-objettivi segwiti u r-riżultati miskuba fl-2014, ippreżentati hawn taħt, huma bbażati fuq il-prijoritajiet u d-deċiżjonijiet meħuda mill-Bureau fl-2014, dwar l-linji gwida adottati mill-Parlament fir-riżoluzzjonijiet baġitarji tiegħu u dwar l-objettivi u r-riżultati tal-programm amministrattiv ta' ħidma għall-perjodu 2012-2014. Il-livell ġenerali ta' attività parlamentari fl-2014 naqas bħalma s-soltu jiġri f'sena ta' elezzjoni. It-tranżizzjoni mis-seba' leġiżlatura għat-tmien waħda fil-fatt fissret it-taqsim tas-sena fi tliet partijiet. L-ewwel parti, minn Jannar sa April, kienet ikkaratterizzata mill-identifikazzjoni tal-proposti leġiżlattivi li l-kumitati kienu għadhom iridu li jiġu adottati matul is-seba' leġiżlatura u li jingħataw prijorità għal dak li jirrigwarda l-ħin fil-laqgħat tal-kumitati u t-trilogi, biex b'hekk ikunu jistgħu jiġu finalizzati għall-aħħar sessjonijiet plenarji tal-leġiżlatura. L-iskadenzi stretti ssarrfu fi pressjoni kunsiderevoli għall-persunal u r-riżorsi b'mod ġenerali. Saru sforzi konsiderevoli kemm mid-direttorati ġenerali politiċi kif ukoll mis-Servizz Legali, bil-għan li jintemmu fajls leġiżlattivi importanti fi tmiem il-leġiżlatura, partikolarment dawk li jirrigwardaw il-mekkaniżmu uniku ta' riżoluzzjoni u l-Fond Uniku ta' Riżoluzzjoni tal-Banek, il-finanzjament tal-partiti politiċi, id-deċiżjoni ta' inkjesta Ewropea u l-Fond Ewropew għall-Affarijiet Marittimi u s-Sajd. Mejju u Ġunju kienu xhur ta' tranżizzjoni, kemm mil-lat politiku u kemm mil-lat amministrattiv. Dawn ix-xahrejn kienu kkaratterizzati mill-organizzazzjoni ta' attivitajiet ta' merħba u stands għall-Membri l-ġodda, u l-finalizzazzjoni tal-hekk imsejjaħ ''welcome pack'', sensiela ta' materjal ta' informazzjoni għall-Membri ġodda tal-kumitati parlamentari. It-tielet fażi, jiġifieri minn Lulju 2014, bdiet bl-elezzjoni tal-President, it-tiswir tal-kumitati l-ġodda u l-Konferenza tal-Presidenti tal-Kumitati. Bl-elezzjoni tal-Presidenti u l-Viċi Presidenti l-ġodda tal-kumitati u t-tlestija b'suċċess tas-smigħ tal-Kummissarji nominati f'Settembru/Ottubru, kollox kien lest sabiex terġa' tibda bis-sħiħ il-ħidma leġiżlattiva u mhux leġiżlattiva fil-kumitati u fil-plenarja. B'segwitu għall-istudju komparattiv imwettaq ma' erba' parlamenti nazzjonali u l-Kungress tal-Istati Uniti u abbażi ta' rakkomandazzjonijiet tal-grupp ta' ħidma konġunt tal-Bureau u tal-Kumitat għall-Baġits dwar is-suġġett tal-baġit tal-Parlament, il-Bureau ddeċieda, matul il-laqgħa tiegħu tal-20 ta' Mejju 2013, li joħloq Direttorat Ġenerali ġdid għas-Servizzi ta' Riċerka Parlamentari (DĠ EPRS), inkarigat li jforni opinjonijiet xjentifiċi indipendenti kemm lill-organi politiċi tal-Parlament kif ukoll lid-diversi Membri Parlamentari. Il-ħolqien ta' dan id-direttorat ġenerali sar effettiv fl-1 ta' Novembru 2013. Wara l-ewwel sena ta' eżerċizzju sħiħ tiegħu, id-Direttorat Ġenerali għas-Servizzi ta' Riċerka Parlamentari huwa totalment operattiv. Ir-regoli għall-operat tas-Servizzi tar-Riċerka tal-Membri ġew adottati mill-Bureau tal-Parlament f'Ġunju 2014. Is-Servizz il-ġdid ta' Riċerka għall-Membri beda jipprovdi kapaċità għar-riċerka ddedikata għall-Membri individwali u jiġġenera firxa usa' u aktar profonda ta' pubblikazzjonijiet analitiċi dettaljati u ta' tagħrif fl-oqsma politiċi ewlenin kollha għall-udjenza parlamentari ġenerali. Is-Servizz ta' Riċerka tal-Parlament Ewropew (EPRS) iġġenera aktar minn 450 pubblikazzjoni fl-2014 (madwar żewġ terzi f'forma fiżika u terz minnhom onlajn biss) u wieġeb 1 675 talba personali għal riċerka jew analiżi mill-Membri jew mill-persunal tagħhom filwaqt li indirizza 745 talba simili oħra minn klijenti oħra fi ħdan il-Parlament. Ftit inqas minn 50 fil-mija tal-Membri jew l-uffiċċji tagħhom għamlu talbiet fit-tieni nofs tas-sena, filwaqt li l-volum u s-sofistikazzjoni tat-talbiet żdiedu malajr, parzjalment minħabba l-approċċ konxju tal-EPRS orjentat lejn il-''ħtiġijiet tal-klijenti''. Barra minn hekk, il-ftehim ta' kooperazzjoni mal-Kumitat Ekonomiku u Soċjali u mal-Kumitat tar-Reġjuni ffirmat fil-5 ta' Frar 2014 joffri partikolarment lill-aġenti kkonċernati mir-ristrutturar tas-servizz tat-traduzzjoni tal-Kumitati u li jkollhom il-profil rikjest, il-possibbiltà li jkunu trasferiti lill-Parlament bil-għan li jaħdmu għad-Direttorat Ġenerali għas-Servizzi ta' Riċerka Parlamentari (massimu ta' 80 aġent). B'segwitu għall-iffirmar ta' dan il-ftehim, ġiet organizzata sejħa għal turija ta' interess fi ħdan il-Kumitati u ġie debitament ikkostitwit bord ta' selezzjoni konġunt bil-għan li jistabbilixxi lista ta' kandidati aċċettati. L-ewwel fażi ta' ssekondar tal-uffiċjali mill-Kumitati, għal perjodu ta' 6 xhur, bdiet fl-1 ta' Ottubru 2014 (25 aġent); it-tieni fażi ta' ssekondar saret fl-1 ta' Jannar 2015 (17-il aġent). Fit-30 ta' Settembru 2014 ġie nnegozjat u konkluż memorandum ta' qbil bejn id-DĠ Persunal u s-servizzi kompetenti taż-żewġ Kumitati bil-għan li jiġu definiti b'mod preċiż il-modalitajiet amministrattivi ta' attwazzjoni ta' dan is-sekondar. Il-kooperazzjoni tal-kumitati parlamentari mad-dipartimenti tematiċi hija waħda ferm stretta, kontinwa u tirrigwarda diversi aspetti: in-noti ta' informazzjoni tad-dipartimenti tematiċi, id-dokumenti strateġiċi, l-istudji u l-workshops jalimentaw regolarment id-dibattiti fi ħdan il-kumitati u jiggarantixxu interkonnessjoni prezzjuża bejn l-kompetenzi esperti u t-teħid ta' deċiżjoni politika. Sabiex tiġi appoġġjata l-ħidma politika tal-Membri u tiġi prevista l-possibbiltà li jsiru diskussjonijiet profondi dwar suġġetti ta' interess u ta' tħassib attwali għall-kumitati u s-sottokumitati, is-segretarjati fl-2014 organizzaw 50 seduta dwar politiki interni u 24 seduta ta' smigħ pubbliku dwar politiki esterni. Minbarra l-akkwist ta' għarfien espert estern sabiex jappoġġja l-ħidma tal-kumitati u s-sottokumitati, saru wkoll għadd ta' studji interni u dokumenti ta' tagħrif: 218-il studju intern u dokument ta' tagħrif mid-DĠ IPOL u 251 dokument intern u Valutazzjoni tas-Sigurtà tal-Pajjiż mid-DĠ EXPO. Dawn iċ-ċifri jidhru li qed isaħħu x-xejra ta' produzzjoni interna li qed tiżdied ta' dawn l-aħħar sentejn. Sar progress sinifikanti ulterjuri fit-tisħiħ tal-appoġġ għall-kumitati parlamentari fl-eżerċizzju tal-iskrutinju u s-sorveljanza fuq l-eżekuttiv. Il-ħidma li saret dwar il-valur miżjud Ewropew u l-ispiża tan-non-Ewropa kienet importanti għat-tħejjija lejn l-elezzjonijiet Ewropej u għenet lill-kumitati matul is-smigħ tal-Kummissarji nominati. DĠ EPRS ħejja 75 pubblikazzjoni ta' diversi tipi għal dawn il-kwistjonijiet. Il-ħidma sostanzjali li saret bejn l-2012 u l-2014 fl-identifikazzjoni tal-valur miżjud potenzjali fl-inizjattivi l-ġodda u l-ispiża tan-non-Ewropa f'diversi setturi nġabret flimkien f'pubblikazzjoni ewlenija, bl-isem ''Mapping the Cost of Non-Europe'', pubblikazzjoni li ġibdet attenzjoni pożittiva min-naħa ta' gruppi tal-midja, akkademiċi u dawk li jfasslu l-politika. L-attivitajiet tal-kumitati relatati mal-iskrutinju qegħdin jiġu żviluppati u msaħħa dejjem aktar sabiex jippermettu lill-Parlament jeżerċita sorveljanza fuq istituzzjonijiet oħra, jimmonitorja l-użu adegwat tal-baġit tal-UE u jiżgura l-implimentazzjoni korretta tal-liġi tal-UE. Tfasslu prodotti ġodda fil-qasam tal-valutazzjoni tal-impatt ex post u l-valutazzjoni tal-prestazzjoni tal-politika, inklużi tmien valutazzjonijiet tal-implimentazzjoni u elenkar komprensiv tal-klawsoli ta' rieżami fil-leġiżlazzjoni, biex b'hekk tiġi ffaċilitata l-ħidma tal-kumitati parlamentari fil-qasam tal-iskrutinju u l-kontroll. Fost l-għodda ta' kontroll oħrajn li ġew żviluppati għall-ewwel darba fl-2014 insibu lista ta' kontroll tal-impenji tal-Kunsill Ewropew, suġġetta għal reviżjoni kontinwa, kif ukoll aġġornament tal-implimentazzjoni tar-rakkomandazzjonijiet speċifiċi għall-pajjiż fis-semestru Ewropew. B'appoġġ għall-inizjattivi politiċi u l-istabbiliment tal-aġenda mill-kumitati parlamentari, saru erba' rapporti ġodda tal-Ispiża tan-Non-Ewropa kif ukoll għadd ta' valutazzjonijiet li juru l-ispiża ġenerali tan-non-Ewropa u l-potenzjal ekonomiku tal-pjan li ġie ppreżentat mill-President ġdid elett tal-Kummissjoni Ewropea. Il-ħidma ta' previżjoni tal-Parlament Ewropew issaħħet aktar permezz tal-pubblikazzjoni għall-Panel tal-STOA (Il-valutazzjoni tal-għażliet xjentifiċi u teknoloġiċi) ta' sitt studji u tmien analiżi fid-dettall dwar suġġetti magħżula mill-membri tal-panel għall-interess strateġiku tagħhom għat-tfassil tal-politika. Is-segretarjati tal-kumitati għenu lill-Presidenti u lill-Membri fil-ħidma leġiżlattiva u mhux leġiżlattiva. Ħafna mill-proċeduri, speċjalment ir-rapporti fuq inizjattiva proprja, tlestew fi tmiem is-seba' leġiżlatura mill-kumitati u s-sottokumitati. Il-Kumitat għall-Kummerċ Internazzjonali (INTA) għadda żewġ proċeduri leġiżlattivi ordinarji għat-tmien leġiżlatura u kompla ħidmietu dwarhom (dawn kienu jittrattaw l-aċċess ta' prodotti u servizzi minn pajjiżi terzi għas-suq intern tal-Unjoni fl-akkwist pubbliku u l-proċeduri li jappoġġjaw in-negozjati dwar l-aċċess tal-prodotti u s-servizzi tal-Unjoni għas-swieq tal-akkwist pubbliku ta' pajjiżi terzi, u l-ħarsien kontra importazzjonijiet li twaqqalhom il-prezz (dumped) u ssussidjati minn pajjiżi li mhumiex membri tal-KE). L-adozzjoni tar-rakkomandazzjonijiet fir-rapport ta' tmiem il-leġiżlatura mid-DEG (Grupp għas-Sostenn għad-Demokrazija u Koordinazzjoni tal-Elezzjonijiet) wasslet għall-ħolqien tal-kunċett tas-CDSA – Approċċ Komprensiv ta' Appoġġ għad-Demokrazija, li jiddefinixxi perspettiva strateġika koerenti għall-appoġġ tad-demokrazija u l-bini tal-kapaċità tal-PE, inkluża għażla ta' sitt pajjiżi ta' prijorità u reġjun ta' prijorità (il-Balkani tal-Punent + it-Turkija) u jikkonferma l-utilità li jiġu nnominati Membri ewlenin għal kull pajjiż/reġjun. Dan ikkontribwixxa wkoll għall-konsolidazzjoni tas-sjieda politika mill-Membri hekk kif dawn kienu involuti sistematikament fl-appoġġ kollu għad-demokrazija u fl-attivitajiet kollha tan-Netwerk tal-Premju Sakharov, kemm jekk bħala kelliema f'seminars jew konferenzi u kemm bħala ospitanti ta' żjarat ta' studju. Tkompliet il-kooperazzjoni msaħħa mal-Kummissjoni Ewropea u s-SEAE, u tjiebet fil-kwalità. Sar pass sinifikanti 'l quddiem bil-promozzjoni u l-iffirmar tal-Arranġament Amministrattiv bejn is-Servizz Ewropew għall-Azzjoni Esterna u l-Parlament Ewropew (għad-DĠ EXPO, IPOL and EPRS), li ġie implimentat immedjatament: diġà seħħ skambju ta' persunal magħmul minn 14-il persuna mill-PE u 5 mis-SEAE, b'kummenti pożittivi ħafna miż-żewġ naħat. Għall-ewwel darba ġiet organizzata b'mod konġunt konferenza konġunta dwar id-Drittijiet Fundamentali mal-Kummissjoni u l-Presidenza Taljana tal-UE (fl-Albanija), u ġew stabbiliti skambji regolari ta' informazzjoni mad-DĠ ELARG, li jinvolvu l-esperti tad-DĠ ELARG f'seminars kemm fi Brussell u kemm fir-reġjun. L-isforzi ta' titjib tad-dehra tal-istituzzjoni u tal-kapaċità ta' attrazzjoni tal-plenarja tkomplew. Barra mill-proġetti diġà varati (żvilupp ta' bażi tad-data affidabbli ta' statistika dwar l-attivitajiet tas-seduta plenarja, adattament tar-Regoli ta' Proċedura u tal-proċeduri interni), ingħata bidu għal riflessjoni dwar l-aħjar mezzi ta' ġenerazzjoni u ta' trażmissjoni tal-informazzjoni marbuta mas-sessjonijiet plenarji u mal-attivitajiet tagħhom, partikolarment permezz ta' seduti ta' informazzjoni, Vademecum aġġornat, portal "FAQ" (mistoqsijiet frekwenti) u sit tal-internet "Séance en Direct" li jinkludi r-relazzjonijiet ta' dan is-sit ma' Europarl. Il-modernizzazzjoni tal-applikazzjonijiet IT li jikkonċernaw is-seduta plenarja għadha għaddejja. Jinsabu sottoposti għal studju l-possibbiltà ta' aċċess għall-Osservatorju Leġiżlattiv permezz ta' apparat mobbli (smartphones, tablets, eċċ.) u l-installazzjoni ta' sistema ta' rikonoxximent vokali għall-minuti/rapport verbatim tad-diskussjonijiet (PV/CRE). Imnedija f'Settembru 2013 u ppjanata sabiex tikkonċidi mad-diskors tal-President Barroso dwar ''l-istat tal-Unjoni'', il-kampanja kompliet sa tmiem l-2014 u l-fażi tagħha ta' wara l-elezzjonijiet iffukat fuq ir-riżultati tal-elezzjonijiet, it-tiswir tal-Parlament il-ġdid, is-smigħ tal-Kummissarji nominati u l-inawgurazzjoni tal-Kummissjoni l-ġdida u l-President tagħha kif eletti mill-Parlament. Żewġ avvenimenti speċjali li jistgħu jitqiesu bħala punti rappreżentattivi ewlenin fl-istadji finali tal-kampanja huma d-Dibattitu Presidenzjali u l-Lejl tal-Elezzjoni. Fil-15 ta' Mejju sar l-uniku ''Dibattitu Presidenzjali'' bejn il-ħames kandidati kollha nominati li jsiru l-President li jmiss tal-Kummissjoni Ewropea fil-bini tal-PE fi Brussell. Dan l-avveniment ġie organizzat f'kooperazzjoni mal-Unjoni Ewropea tax-Xandir (EBU) u l-partiti politiċi Ewropej, u involva aktar minn 150 sieħeb (stazzjonijiet tat-televiżjoni, radjijiet u websajts) li xandru direttament l-avveniment fil-pajjiżi tal-UE. Fil-25 ta' Mejju, il-Lejl tal-Elezzjoni, il-ġbir tar-riżultati elettorali biex tiġi pproġettata l-kompożizzjoni politika tal-Parlament il-ġdid u l-iżgurar li l-avveniment jixxandar dirett, ġibed 'il fuq minn 1 200 ġurnalist akkreditat li rrappurtaw direttament mill-bini tal-PE, kif ukoll 150 xandar minn 46 pajjiż. Il-pubbliku inġenerali wera wkoll l-interess kbir tiegħu fil-lejl tal-elezzjoni billi attenda avvenimenti u dibattiti organizzati fil-Parlamentarium u nġabar fil-viċinanzi tal-Parlament. L-aħħar fażi tal-kampanja, ''il-fażi ta' wara l-elezzjonijiet'', iffukat fuq ir-riżultat tal-elezzjonijiet u t-tiswir tal-Parlament il-ġdid. DĠ COMM ikkomunika r-riżultati tal-elezzjonijiet u l-għamla tal-Parlament il-ġdid madwar l-Istati Membri kollha tal-UE u rrapporta dwar l-elezzjoni tal-President il-ġdid tal-Kummissjoni u żgura li jkun hemm rappurtar tas-smigħ tal-Kummissarji permezz ta' midja tradizzjonali u ġdida. Ġiet ikkummissjonata evalwazzjoni ex-post tal-kampanja ta' informazzjoni lil konsulent estern, bi tweġiba għat-talba li saret mill-awtorità tal-baġit (riżoluzzjoni tat-23 ta' Ottubru 2013 dwar l-abbozz ta' baġit 2014). Din l-evalwazzjoni, immirata sabiex tanalizza l-metodoloġija u l-implimentazzjoni tal-kampanja, toffri perċezzjoni importanti dwar ir-rilevanza tal-għażliet differenti li jsiru maż-żmien u se sservi sabiex issaħħaħ ir-riflessjoni neċessarja dwar id-deċiżjonijiet strateġiċi li għandhom jittieħdu b'rabta ma' l-istrateġija ta' komunikazzjoni u l-implimentazzjoni tagħha fis-snin li ġejjin. Il-kampanja ġiet implimentata fl-Istati Membri permezz tal-34 Uffiċċju ta' Informazzjoni tal-PE. Dawn l-uffiċċji kellhom rwol kruċjali fil-livell nazzjonali għat-twettiq tad-diversi fażijiet tal-kampanja, billi sarrfu l-messaġġi ċentrali f'realtajiet nazzjonali u xerrduhom f'lingwi differenti fi 28 pajjiż. L-Uffiċċji ta' Informazzjoni żguraw il-promozzjoni attiva tal-passi kollha tal-kampanja u organizzaw bosta attivitajiet oħra għal qabel l-elezzjonijiet sabiex ixerrdu l-messaġġ ewlieni tal-kampanja, kif ukoll attivitajiet wara l-elezzjonijiet b'enfasi fuq l-analiżi tar-riżultati tal-elezzjonijiet. Barra minn hekk l-Uffiċċji ta' Informazzjoni attivaw in-netwerks tagħhom stess mal-partijiet interessati u s-sħab lokali biex joħolqu effett multiplikatur fil-promozzjoni tal-Parlament Ewropew u l-materjal ta' ''branding'' u tal-elezzjonijiet. L-Uffiċċji ta' Informazzjoni kellhom ukoll rwol kruċjali fin-negozjati mal-istazzjonijiet tat-televiżjoni u tar-radju sabiex jiżguraw xandir mingħajr tar-reklami televiżivi dwar l-elezzjonijiet u fuq ir-radju. Permezz tal-kooperazzjoni ma' istituzzjonijiet oħrajn fil-livell lokali, huma rnexxielhom ukoll jiżguraw xi finanzjament minn programmi interistituzzjonali. L-istima totali ta' ffrankar ta' EUR 10,7 miljun hija frott l-arranġamenti tal-Uffiċċji ta' Informazzjoni mas-sħab lokali. Barra minn hekk ġie żviluppat format ġdid fjammant għal avveniment li jiffoka fuq iż-żgħażagħ, li ma kienx jagħmel parti mill-kampanja ta' informazzjoni u komunikazzjoni tal-2014. L-Avveniment Ewropew taż-Żgħażagħ (EYE 2014) ġabar flimkien 5 000 Ewropew tal-età bejn is-16 u t-30 sena sabiex jaqsmu flimkien ideat relatati ma' kwistjonijiet b'rabta maż-żgħażagħ fi Strasburgu l-Ħadd 11 ta' Mejju 2014. Huma ħadu sehem f'diskussjonijiet b'panels dwar suġġetti bħad-drittijiet tal-bniedem, il-qgħad fost iż-żgħażagħ, ir-rivoluzzjoni diġitali u s-sostenibbiltà, u tkellmu dwar l-ideat tagħhom għall-futur tal-Ewropa ma' politiki, ġurnalisti u persuni oħra li jieħdu d-deċiżjonijiet. Ma kien previst l-ebda baġit addizzjonali għall-EYE, li ġie ffinanzjat bl-allokazzjoni mill-ġdid tar-riżorsi fi ħdan il-baġit 2014 eżistenti. Matul il-laqgħa tiegħu tas-16 ta' Ġunju 2014, il-Bureau ħa nota tal-eżitu tal-Avveniment Ewropew taż-Żgħażagħ bħala okkażjoni ta' suċċess li fiha l-Parlament Ewropew jistieden liż-żgħażagħ fil-bini tiegħu biex jiddiskutu l-ideat tagħhom mal-persuni li jieħdu d-deċiżjonijiet fil-livell Ewropew, u ta istruzzjonijiet lis-Segretarju Ġenerali biex ilesti rieżami tal-implimentazzjoni tal-EYE bil-ħsieb li dan isir programm regolari li jorganizza avvenimenti simili fil-futur fil-qafas ta' strateġija ta' komunikazzjoni reċiproka miftuħa u kontinwa maż-żgħażagħ. Tkomplew ix-xogħlijiet fil-binja Eastman, li se tilqa' fiha Dar l-Istorja Ewropea. Madankollu akkumula dewmien li ostakola l-fatt li x-xogħlijiet jintemmu fi tmiem is-sena 2014. It-tmiem tax-xogħlijiet issa huwa previst għas-sajf 2015 u mbagħad tkun tista' tibda t-tħejjija tal-wirjiet. L-inawgurazzjoni ta' Dar l-Istorja Ewropea u tal-wirja permanenti tagħha kif ukoll iż-żamma tal-ewwel wirja temporanja se jsiru fl-2016. Fil-kuntest tal-implimentazzjoni tal-istrateġija immobiljari għal terminu medju stabbilita mill-Bureau fl-24 ta' Marzu 2010, ġew deċiżi jew implimentati diversi proġetti, bħal kif inhu deskrit hawn taħt: It-tfittxija għal soluzzjoni temporanja sakemm il-binja MARTENS (proġett Trebel) tkun tista' tiġi okkupata, mistenni fl-2017 wasslet biex tiġi identifikata l-binja Square de Meeûs Nru 8 bħala l-aktar waħda adatta (ara d-deċiżjonijiet tal-Bureau tat-30 ta' Novembru 2011, tal-14 ta' Jannar 2013 u tal-11 ta' Marzu 2013 kif ukoll id-deċiżjoni tal-Kumitat għall-Baġits tat-28 ta' Frar 2013). Wara x-xogħlijiet ta' miljorament tal-binja, din tal-aħħar bdiet tiġi okkupata f'Ġunju 2014 wara li ġarru s-servizzi DĠ IPOL, EXPO u EPRS (jiġifieri madwar 1 000 aġent). Din l-okkupazzjoni kienet l-istadju ewlieni li ppermetta li lill-Membri Parlamenti jkunulhom għad-dispożizzjoni tagħhom spazji parlamentari addizzjonali fil-binjiet prinċipali. Għal dak li għandu x'jaqsam mal-binja MARTENS (proġett TREBEL), beda l-proġett tax-xogħlijiet tal-ewwel installazzjoni Il-kunċett ta' New World of Work irid ikun integrat ukoll mal-ippjanar. Fir-rigward tan-negozjati fid-dawl tal-iffirmar ta' ftehim ta' kooperazzjoni bejn il-Parlament Ewropew u l-Kummissjoni Ewropea fil-qasam tal-ġestjoni immobiljari konġunta ta' Djar l-Ewropa, l-ispirtu kien jirrigwarda, minn naħa, id-definizzjoni ta' qafas ta' programmazzjoni pluriennali tal-istħarriġiet għall-akkwist jew għal-lokazzjoni, inkluż l-estimi baġitarji xierqa vinkolanti, u min-naħa l-oħra, is-semplifikazzjoni tal-proċeduri amministrattivi u finanzjarji tal-ġestjoni ta' kuljum tagħhom. Madankollu, in-negozjati fil-livell amministrattiv jidhru li saru improduttivi minħabba d-diverġenza bejn il-politika tal-Kummissjoni Ewropea, li ssegwi pjuttost ippjanar baġitarju skont id-disponibilitajiet eżistenti u dik tal-Parlament Ewropew, li tirrakkomanda li l-baġit irid isegwi l-ippjanar triennali tal-azzjonijiet komuni deċiżi konġuntament fil-livell politiku. Dan wassal għaż-żamma tal-istatus quo bl-arranġamenti amministrattivi attwali li baqgħu japplikaw. L-issuktar ta' djalogu fil-livell politiku b'eżitu ta' approċċ komuni għal Djar l-Ewropa jista' jiġi kkunsidrat ulterjorment. Fis-26 ta' Frar 2013 il-Bureau approva pjan ta' awditjar intern u estern li għandu jsir regolarment kull leġiżlatura. Il-konklużjonijiet tal-awditjar estern ġew preżentati, fi tmiem il-leġiżlatura preċedenti (25 ta' Ġunju 2014), lill-Grupp ta' Ħidma "Bini, Trasport u Parlament Aħdar". L-għeluq temporanju taż-żona A tal-binja SPAAK ta' Brussell ġie deċiż wara s-sejbien ta' xquq fi tliet travi tal-istruttura tal-Kamra waqt il-verifiki li saru f'Settembru 2012 bħala parti mill-politika kontinwa ta' kontrolli u manutenzjoni preventiva tal-infrastrutturi tal-Parlament. Ix-xogħlijiet ta' ritorn għas-sigurtà tal-Kamra (tiswija tal-istruttura u riabilitazzjoni tal-Kamra) intemmu fl-ewwel trimestru 2014 u ppermettew il-ftuħ mill-ġdid tal-Kamra kif ukoll iż-żamma tal-ewwel sessjoni parzjali fl-1 ta' April 2014. Fir-rigward tal-ħsarat li jaffettwaw is-saff ta' protezzjoni kontra n-nirien tal-istruttura tas-saqaf tal-binja WEISS ta' Strasburgu, għadhom għaddejjin l-ispezzjonijiet imwettqa mill-grupp ta' esperti maħtura mill-Qorti ta' Prim'Istanza ta' Strasburgu u l-grupp ta' esperti jipprevedi li jressaq ir-rapport tiegħu fil-31 ta' Ottubru 2015. Għal dak li għandu x'jaqsam mal-fajl dwar is-saqaf, il-perizja teknika ntemmet u l-grupp ta' esperti mqabbad mill-Qorti ta' Prim'Istanza ta' Strasburgu ressqet ir-rapport tagħha fil-31 ta' Marzu 2014 quddiem il-qorti li tiddeċiedi dwar il-mertu. Skont it-termini ta' dan ir-rapport, is-somma mogħtija mill-grupp ta' esperti, li tikkorrispondi għal 64 % tax-xogħlijiet ta' tiswija ffinanzjati mill-Parlament Ewropew (jiġifieri EUR 8,64 miljun, taxxi esklużi) tista' tiġi rimborżata lill-Parlament Ewropew. Il-qorti li tiddeċiedi dwar il-mertu b'kompetenza li tikkundanna l-assigurazzjoni, l-impriżi, il-persuni responsabbli mix-xogħlijiet u l-kontrolluri tekniċi kkonċernati. Il-Parlament Ewropew sar eżemplari fil-ġlieda kontra t-tibdil fil-klima billi stabbilixxa strateġija kompluta ta' tnaqqis u kumpens tal-emissjonijiet tal-karbonju, b'objettiv ambizzjuż ta' tnaqqis ta' 30 % tal-emissjonijiet tiegħu qabel l-2020. Il-Grupp ta' Ħidma dwar l-Akkwist Pubbliku Ekoloġiku (WGGPP) iffinalizza ħidmietu fl-aħħar ta' Ottubru 2014. Id-WGGPP żviluppa approċċ dwar l-Akkwist Pubbliku Ekoloġiku (GPP) għall-Parlament Ewropew, inkluża reviżjoni tal-Vade Mecum għall-Proċeduri ta' Akkwist, Gwida Implimentattiva ġdida għall-Akkwist Pubbliku Ekoloġiku annessa mal-Vade Mecum, Dokument rivedut tal-Ippjanar tal-Akkwist, kif ukoll ippjanar dettaljat għat-taħriġ fil-GPP u l-istabbiliment ta' servizz ta' assistenza GPP. L-approċċ GPP ġie adottat mill-Forum tal-Akkwist Pubbliku fit-8 ta' Diċembru 2014. Is-sena 2014 kienet ikkaratterizzata mit-tkomplija tal-isforzi ta' riforma mmirati biex jimmodernizzaw l-operazzjonijiet ta' forniment tal-ikel fil-Parlament Ewropew sal-2019, definiti fid-deċiżjoni tal-Bureau tal-10 ta' Ġunju 2013, "Il-politika futura għall-forniment tal-ikel tal-Parlament għall-2014-2019 – Linji gwida għall-modernizzazzjoni". Saru sforzi notevoli biex tiġi fornuta kantin ġdida u kafetterija moderna fil-binja Square de Meeûs ta' Brussell b'kapaċità ta' 800 ikla. Din il-faċilità l-ġdida kienet maħsuba biex toffri livell ferm għoli ta' kumdità, kif ukoll offerta ta' ikel aktar dejjiema u ta' kwalità iprem. Din il-kantin il-ġdida hija l-ewwel proġett ta' infrastruttura li twettaq skont il-linji gwida adottati mill-Bureau fid-deċiżjoni msemmija hawn fuq. Barra minn hekk, il-binja Geos f'Lussemburgu ngħatawlha kantin u kafetterija ġodda fiż-żmien stabbilit. Miljoramenti oħrajn saru fid-diversi ħwienet, prinċipalment fi Brussell u f'Lussemburgu. Bis-saħħa tal-introduzzjoni tar-riforma tas-servizz ta' xorb għal-laqgħa f'Lulju 2014, ġiet iffrankata nefqa konsiderevoli fir-rigward ta' din il-partita baġitarja. Dan se jippermetti konformità mal-kisba ta' baġit inqas għal dan it-tip ta' attività fl-2015. Għal-leġiżlatura l-ġdida ġie fi tmiem il-Programm biex jinqata' l-użu tal-karti, b'verżjoni ġdida tal-kumitat elettroniku u t-tnedija ġenerali tal-laqgħa elettronika għall-kumitati kollha. L-evoluzzjoni tagħhom se tkompli fl-2015. Il-proġett għall-ħżin mingħajr karti wasal għal fażi ta' ttestjar dirett, bil-għan li jibda jitħaddem fil-kumitati kollha fir-rebbiegħa 2015. Dan kollu jikkontribwixxi wkoll għall-politika EMAS tal-Parlament. L-iżvilupp tal-bażi tad-data tal-PE għad-dokumenti tal-parlamenti nazzjonali "Connect" wasal fi tmiemu u l-bażi hija kompletament operattiva. Din il-bażi tad-data tippermetti li l-opinjonijiet u l-kontributi tagħhom jixxerrdu aħjar, konformement ma' dak li huwa previst mit-Trattat f'dik li hija s-sussidjarjetà u l-proporzjonalità. L-ewwel konferenza interparlamentari dwar il-governanza ekonomika u finanzjarja tal-Unjoni Ewropea, prevista mill-Artikolu 13 tat-Trattat dwar l-Istabbiltà, il-Koordinazzjoni u l-Governanza, saret fi Brussell mis-3 sas-4 ta' Frar 2014. Is-sena finanzjarja 2014 kienet ikkaratterizzata mill-internalizzazzjoni progressiva tas-servizzi ta' sigurtà li pproduċiet il-koeżistenza ta' ġestjoni internalizzata u esternalizzata (li se tispiċċa fl-aħħar ta' Ġunju 2015) u li teħtieġ li l-istrateġija stabbilita mill-Bureau tkun taqbel mar-rekwiżiti u mal-obbligi kuntrattwali ma' min iforni s-servizz filwaqt li tiġi żgurata l-koerenza f'dawk li huma l-għażliet u l-linji gwida tal-awtoritajiet politiċi tal-Istituzzjoni. B'hekk, 287 aġent ta' prevenzjoni u ta' sorveljanza ġew reklutati mis-servizzi tal-Parlament (80 fl-2013 u 207 fl-2014). Il-pjan ta' azzjoni adottat fl-2012 kien jipprevedi implimentazzjoni progressiva fuq il-perjodu 2013-2016 fi Brussell u fi Strasburgu. Dan il-pjan ġie rigorożament rispettat. Difatti, l-internalizzazzjoni f'dawn iż-żewġ siti se tkun finalizzata fl-ewwel semestru tal-2015. Fir-rigward ta' Lussemburgu, il-proċess ta' internalizzazzjoni huwa kkundizzjonat mill-politika immobiljari u speċjalment mix-xogħlijiet li għaddejjin bħalissa fil-binja ADENAUER (KAD). Minħabba f'hekk, l-iżvilupp u l-implimentazzjoni tiegħu se jkunu marbuta mal-istat ta' progress tax-xogħlijiet. Fil-qafas tal-proċess ta' internalizzazzjoni, il-ħinijiet tal-ftuħ tal-bini tal-Parlament ġew riveduti, fuq il-mudell imħaddan f'Istituzzjonijiet oħrajn tal-Unjoni, billi ddaħħlet differenzjazzjoni bejn il-bini ddedikat għall-attivitajiet politiċi u parlamentari, dawk iddedikati għas-servizzi l-aktar marbuta direttament ma' dawn u l-bini purament amministrattiv. L-applikazzjoni ta' dawn id-dispożizzjonijiet il-ġodda fl-2015 se tkun progressiva u se tiddependi mill-kalendarju ta' implimentazzjoni tal-miżuri ta' sigurtà tekniċi ta' kull binja għaliha. Matul is-sena 2014, in-"Network of Security Correspondents" finalment assuma kompletament ir-rwol li għalih kien maħsub, li hu dak li jiżgura kuntatt permanenti u komunikazzjoni effikaċi bejn il-gruppi politiċi, id-direttorati ġenerali u s-servizzi tal-Parlament dwar il-kwistjonijiet relatati mas-sigurtà. B'segwitu għal-laqgħa tal-5 ta' Frar 2014 tas-Security Management Steering Committee, il-kompożizzjoni tiegħu ġiet riveduta u minn dak iż-żmien dan in-netwerk hu kompost mid-Diretturi tar-Riżorsi u minn rappreżentant għal kull grupp politiku. Waqt din il-laqgħa ġie deċiż ukoll li jinħoloq servizz "Need to know" inkarigat mill-ġbir u miċ-ċentralizzazzjoni tal-informazzjoni kollha dwar l-avvenimenti, il-manifestazzjonijiet jew il-laqgħat li jinkludu parteċipanti esterni organizzati fi ħdan l-Istituzzjoni. Dan jippermetti li l-kalendarji dwar l-avvenimenti jiġi ppjanat, ir-riskji marbutin ma' kull avveniment jiġu valutati aħjar, l-impatt jiġi valutat u tingħata risposta aħjar lill-esiġenzi tal-organizzaturi, ikun hemm antiċipazzjoni qabel ma jittella' l-avveniment, jiġu ddimensjonati aħjar il-provvedimenti speċjalment tal-akkreditament u tal-akkoljenza tal-pubbliku u jitħaffef l-aċċess għall-bini. Il-Qafas ta' Eżekuzzjoni Strateġiku huwa teorija akkademika żviluppata fl-Iskola ta' Stanford tal-Inġinerija f'Palo Alto (Kalifornja). Dan huwa mod kif wieħed jirrifletti dwar l-organizzazzjoni, l-objettivi tagħha u l-operazzjonijiet tagħha b'mod sħiħ. Dan jgħin lill-organizzazzjoni tistabbilixxi l-istrateġija tagħha sabiex tikseb il-miri u l-intenzjonijiet fit-tul tagħha, filwaqt li tqis ukoll l-ambjent estern u l-kultura u l-istruttura interna. Il-punt ta' tluq ta' dan il-proċess huwa li jiċċara l-għan tal-organizzazzjoni, l-identità tagħha u l-intenzjoni tagħha fit-tul, jiġifieri fejn beħsiebha tkun f'10 jew 15-il sena. Dan jista' jiġi applikat lis-Segretarjat ġenerali tal-Parlament Ewropew bħala għodda ta' ġestjoni biex twassal għal żviluppi organizzattivi permezz ta' ħidma bbażata fuq proġetti allinjata ma' strateġija korporattiva. Is-SEF huwa qafas li għandu jgħin lis-Segretarjat jallinja l-operazzjonijiet u l-portafolli tal-proġett u l-programm tiegħu biex jaqdi din l-intenzjoni fuq perjodu twil u jikseb l-għanijiet tiegħu. Il-proposti tal-proġett żviluppati mid-Direttorati Ġenerali f'dan ir-rigward inġabru f'Portafoll ta' Proġetti Parlamentari, dokument ħaj li se jiġi aġġornat regolarment u jsiru rapporti dwaru. Is-segretarjat tal-PE stabbilixxa l-għan hekk: ''Aħna nagħtu s-setgħa lill-Membri tal-Parlament għal demokrazija Ewropea vibranti'' u l-intenzjoni fit-tul tiegħu b'dan il-mod: ''Aħna rridu nqabblu l-kapaċitajiet tal-istituzzjonijiet demokratiċi ewlenin fl-Ewropa u fid-dinja''. Il-PPP ġie ppreżentat flimkien mas-SEF lill-President u lill-membri tal-Bureau matul l-Away days fl-1 u t-2 ta' Ottubru 2014 bħala dokument ta' ppjanar għas-Segretarjat Ġenerali. Fil-laqgħa tiegħu tad-9 ta' Diċembru 2013, il-Bureau ħa nota u approva l-ħolqien ta' one-stop-shop għal servizzi parlamentari għall-Membri. Mit-3 ta' Frar 2014 dan il-one-stop-shop għall-Membri jaħdem bħala punt ta' kuntatt privileġġat għand min il-Membri jistgħu jindirizzaw kull talba marbuta mas-servizzi tal-Parlament. Dan huwa servizz supplimentari mhux intiż li jieħu post is-servizzi attwali tal-Parlament Ewropew offruti lill-Membri u jagħmilha ta' kuntatt bejn il-Membri u d-diversi servizzi li jibqgħu responsabbli mill-parti tagħhom tas-servizz offrut lill-Membri. Il-one-stop-shop ikopri s-servizzi amministrattivi u ta' sostenn għajr għall-ħidma politika ta' bażi u pariri dwar id-drittijiet u l-obbligi statutorji tal-assistenti parlamentari akkreditati. Jinkludi uffiċċju ta' akkoljenza li jittratta b'urġenza t-talbiet tal-Membri u tal-assistenti tagħhom f'isimhom. Barra minn dan, il-Membri/l-assistenti jistgħu jressqu talbiet permezz tan-numru telefoniku, indirizz elettroniku ċentrali jew spazju ddedikat fuq l-intranet tal-Parlament. It-talbiet kollha huma pproċessati f'termini fissati mid-deċiżjoni tal-Bureau tad-9 ta' Diċembru 2013. L-ewwel tweġiba tingħata fi żmien massimu ta' sagħtejn, segwita minn tweġiba kompluta fi żmien 24 siegħa. Fil-każijiet kumplessi, it-tweġiba hija itwal, il-Membri jinżammu informati bl-evoluzzjoni tat-talba tagħhom. Ġara, madankollu, li l-Membri rċevew spiss tweġiba minnufih, jew fi żmien 15-il minuta. Minbarra dan, għadd kbir ta' ex Membri jużaw is-servizz aktar mill-Membri attwali. L-ewwel sondaġġ ta' sodisfazzjon tal-klijent, skont id-deċiżjoni tal-Bureau, ġie ffinalizzat fil-5 ta' Diċembru 2014. Il-livell globali ta' sodisfazzjon fost il-klijenti li għamlu użu minn dan is-servizz (total ta' 630) kien 88,6 %. Min-naħa l-oħra, ''Il-Portal tal-Membri għall-Intitolamenti Finanzjarji u Soċjali'' għandu l-għan li jipprovdi lill-Membri b'punt ta' dħul uniku għall-kisba ta' informazzjoni dwar l-istatus u l-evoluzzjoni tal-intitolamenti finanzjarji u soċjali tagħhom li joriġinaw mill-Istatut għall-Membri u l-miżuri implimentattivi assoċjati. Dan il-Portal jippermetti fost oħrajn it-tressiq ta' talbiet għar-rimborż b'mod elettroniku min-naħa tal-Membri, il-konsultazzjoni tal-fajl personali tagħhom (ir-remunerazzjoni, l-allowance tranżizzjonali, il-pensjonijiet, l-assigurazzjoni), l-aċċess għall-korrispondenza kollha li dieħla u li ħierġa relatata mal-intitolamenti soċjali, il-konsultazzjoni tal-baġits tal-MPE (pereżempju l-allowance tal-assistenza parlamentari) fi kwalunkwe ħin, l-aċċess għal dokumenti skambjati mal-aġenti ta' pagament li jmexxu l-kuntratti ta' impjieg tal-assistenti lokali tagħhom, is-segwitu tal-fajls dwar l-ispejjeż tal-ivvjaġġar, u l-introduzzjoni ta' sistema tal-IT għall-ġestjoni ta' laqgħat bejn il-Membri u s-servizzi ta' DĠ FINS. Fl-2014, il-Portal għall-Membri attivi ġie ssupplimentat ulterjorment b'formoli ġodda u l-link għall-applikazzjoni MADIS (Sistema ta' Amministrazzjoni tal-Informazzjoni tal-Membri). L-applikazzjoni ntużat mill-uffiċjali fl-istands ta' merħba biex tassisti lill-MPE fil-mili tal-formoli fil-bidu tal-leġiżlatura parlamentari l-ġdida. Fil-laqgħa tiegħu tal-15 ta' Diċembru 2014, il-Bureau adotta emendi għall-Miżuri ta' Implimentazzjoni għall-Istatut tal-Membri billi introduċa l-użu tal-firem elettroniċi għat-talbiet tal-Membri għar-rimborż tal-ispejjeż, flimkien ma' kopji skenjati ta' dokumenti ta' ġustifikazzjoni. Wara perjodu ta' prova b'numru mnaqqas ta' Membri volontarji, il-Portal wasal għal fażi ta' implimentazzjoni tiegħu. Il-proġett tas-Sistema ta' Ġestjoni Finanzjarja (FMS) għandu l-għan li jtejjeb il-viżibilità u d-disponibilità għall-maniġment superjuri (is-Segretarju Ġenerali u d-Diretturi Ġenerali) ta' informazzjoni kruċjali għad-deċiżjonijiet dwar ir-riżorsi disponibbli (umani, tal-IT u finanzjarji) u l-użu tagħhom, jikseb effiċjenzi billi jistandardizza u jawtomatizza proċessi finanzjarji ċentrali ewlenin u jipprovdi soluzzjoni għall-problema li l-applikazzjonijiet eżistenti tal-IT daqt jgħaddi ż-żmien tekniku tagħhom, u dan partikolarment fis-sistemi tal-kontabilità ġenerali u baġitarji u s-sistemi ta' pagamenti. It-tfassil tal-Galvu Funzjonali beda f'Settembru 2013. L-abbozz finali tad-dokument V1, li kien jikkonsisti f'ġabra ta' rekwiżiti tal-Parlament u proposta ta' soluzzjoni għas-SAP ewlieni, ġie ppreżentat mis-sieħeb implimentattiv f'Lulju 2014. Dan l-abbozz ta' Galvu Funzjonali tressaq għall-kummenti tad-Direttorati Ġenerali kollha tal-Parlament sabiex itejbu d-dokument, u l-verżjoni finali ġiet ippreżentata f'Ottubru 2014. Ir-reviżjoni tad-Dispożizzjonijiet Ġenerali tal-Implimentazzjoni (DĠI) u tar-Regoli interni wara li daħlu fis-seħħ ir-Regolamenti tal-Persunal il-ġodda kompliet fl-2014. Ġew adottati r-regoli li jirrigwardaw l-assistenti parlamentari akkreditati, il-politika tal-promozzjoni u l-punti ta' mertu, il-kumitat konsultattiv ta' promozzjoni, il-valutazzjoni, il-konferma fil-funzjonijiet ta' Kap tal-Unità/Direttur/Direttur Ġenerali, il-part-time, il-leave tal-familja u tal-ġenituri u r-reklutaġġ. Uħud mid-DĠI (bħall-proċedura ta' valutazzjoni [rappurtar] applikabbli lid-diriġenza) se jkunu ffinalizzati fl-2015. Wara li daħlu fis-seħħ ir-Regolamenti tal-Persunal il-ġodda, l-Unità tad-Drittijiet u l-Obbligi tal-Persunal (Servizz Legali) ipproċessa kwantità ta' lmenti ħames darbiet akbar fl-2014 milli fl-2013 mentri l-Unità tal-Karrieri tal-Persunal irduppjat il-volum ta' xogħol tagħha fil-livell tal-ilmenti. Fil-kuntest tal-bidla tal-leġiżlatura, ġew adottati dispożizzjonijiet biex tiġi organizzata l-ġestjoni tat-tmiem tal-kuntratti ta' madwar 1 700 assistent parlamentari akkreditat (APA), tal-akkumpanjament ta' dawn l-aġenti fil-proċeduri amministrattivi u l-integrazzjoni ta' diversi mijiet ta' APA ġodda. Minn Diċembru 2013 sa Mejju 2014 ġiet żviluppata l-pjattaforma l-ġdida ta' tlugħ elettroniku ta' dokumenti APA-people u saret operattiva fi tmiem Mejju bil-għan li tiffaċilita l-proċedura ta' reklutaġġ għal-leġiżlatura l-ġdida. Ġew organizzati sessjonijiet ta' taħriġ immirati biex jgħinu lill-APA jsiru operattivi fi żmien qasir. Infetħu uffiċċji inkarigati mit-"Tluq" u mill-"Wasliet" fuq perjodu twil bil-għan li jfornu akkumpanjament aħjar fil-proċeduri amministrattivi lill-APA kif ukoll lill-aġenti tal-gruppi politiċi (l-uffiċċju "Tluq" kien operattiv minn Marzu sa Lulju 2014 u l-uffiċċju "Wasliet" minn Mejju sa Lulju 2014 fi Brussell, waqt is-sessjoni kostituttiva ta' Strasburgu). Żaru l-uffiċċju "Tluq" aktar minn 2 150 viżitatur u dan ipproċessa aktar minn 6 000 mistoqsija. Fl-14 ta' April 2014 ġew adottati miżuri ta' applikazzjoni ġodda għall-APA min-naħa tal-Bureau b'segwitu għas-sentenza li nqatgħet fit-12 ta' Diċembru 2013 mit-Tribunal għas-Servizz Pubbliku. Dawn id-dispożizzjonijiet il-ġodda, aktar vinkolanti, jipprevedu partikolarment li qabel it-tkeċċija ssir laqgħa li tippermetti lill-awtorità awtorizzata li tikkonkludi l-kuntratti ta' reklutaġġ tesprimi l-motivazzjonijiet għar-raġunijiet tat-tkeċċija abbażi ta' elementi fattwali, il-ħolqien ta' proċedura ta' konċiljazzjoni kif ukoll regoli speċifiċi fil-qasam tal-fastidju (bejn l-APA u l-Membri). Il-modifiki li saru lill-organigramma tal-Parlament fl-2014 jistgħu jinġabru fil-qosor b'dan il-mod: ħolqien ta' 30 post bil-għan li tiġi żgurata t-tieni fażi tal-internalizzazzjoni tas-servizzi marbuta mal-ICT (teknoloġiji tal-informazzjoni u tal-komunikazzjoni); din l-operazzjoni saret b'mod newtrali fil-livell tal-baġit tas-sena permezz tat-tnaqqis tal-approprjazzjonijiet konċessi lis-servizzi esterni; il-ftehim ta' kooperazzjoni mal-Kumitat Ekonomiku u Soċjali u mal-Kumitat tar-Reġjuni ffirmat fil-5 ta' Frar 2014 joffri partikolarment lill-aġenti kkonċernati mir-ristrutturar tas-servizz tat-traduzzjoni tal-Kumitati u li jkollhom il-profil rikjest, il-possibbiltà li jkunu trasferiti lill-Parlament bil-għan li jaħdmu għad-Direttorat Ġenerali l-ġdid għas-Servizzi ta' Riċerka Parlamentari. Għal dan il-għan iddaħħlu fl-organigramma 80 aġent: dawn se jitħassru mill-organigramma tal-Kumitati meta t-trasferimenti jsiru definittivi (ara wkoll l-paragrafi 99 u 100 hawn taħt). Il-modifiki prinċipali li saru fl-organigramma u fil-ġestjoni tal-Parlament huma miġbura fil-qosor hawn taħt. L-Unità tal-Politika tneħħiet, u tħalliet biss l-Unità ta' Monitoraġġ tal-Opinjoni Pubblika, marbuta direttament mad-Direttur Ġenerali. L-Unità tal-Programm ta' Żjarat tal-Unjoni Ewropea (EUVP) u l-Unità tal-Ippjanar u l-Ġestjoni Strateġika tressqu rispettivament taħt ir-responsabbiltà tad-Direttur għar-Relazzjonijiet maċ-Ċittadini u d-Direttur għar-Riżorsi. Inħolqu żewġ unitajiet ġodda: l-Unità tal-Monitoraġġ u l-Analiżi Strateġika tal-Midja fi ħdan id-Direttorat għall-Midja u l-Unità tal-Koordinament tas-Servizzi lill-Viżitaturi fi ħdan id-Direttorat għar-Relazzjonijiet maċ-Ċittadini. Il-persunal ta' dawn l-unitajiet il-ġodda ġie ingaġġat esklużivament permezz ta' tqassim mill-ġdid tal-persunal.